Document ID: 32011D0742

KOMMISSIONENS GENNEMFØRELSESAFGØRELSE
af 15. november 2011
om ændring af beslutning 2008/630/EF om beredskabsforanstaltninger vedrørende krebsdyr til konsum importeret fra Bangladesh
(meddelt under nummer K(2011) 8094)
(EØS-relevant tekst)
(2011/742/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og
ud fra følgende betragtninger:
(1)
Kommissionens beslutning 2008/630/EF af 24. juli 2008 om beredskabsforanstaltninger vedrørende krebsdyr til konsum importeret fra Bangladesh (2) blev vedtaget efter påvisning af veterinærlægemidler og ikke-tilladte stoffer i krebsdyr til konsum importeret fra dette tredjeland.
(2)
I henhold til beslutning 2008/630/EF skal medlemsstaterne tillade import til Unionen af sendinger af krebsdyr fra Bangladesh, forudsat at de ledsages af resultaterne af en analytisk test, der er foretaget på oprindelsesstedet for at sikre, at de ikke udgør nogen risiko for menneskers sundhed.
(3)
Desuden skal medlemsstaterne i henhold til beslutningen sikre, at der udtages officielle prøver fra 20 % af sendingerne af krebsdyr importeret fra Bangladesh, og at disse officielle prøver underkastes analytiske test med henblik på påvisning af tilstedeværelse af restkoncentrationer af farmakologisk virksomme stoffer.
(4)
I marts-april 2011 foretog Kommissionen et kontrolbesøg i Bangladesh. Kontrolbesøgets resultater bekræftede, at der var sket betydelige fremskridt i det pågældende tredjeland, navnlig med hensyn til gennemførelsen af analysemetoder til overvågning af restkoncentrationer og dyrs og produkters sporbarhed.
(5)
På grundlag af resultaterne af kontrolbesøget synes det unødvendigt, at medlemsstaterne fortsat sikrer supplerende prøveudtagning og analytiske test af sendingerne af krebsdyr importeret fra Bangladesh med henblik på påvisning af tilstedeværelse af restkoncentrationer af farmakologiske virksomme stoffer, inden de markedsføres i Unionen.
(6)
Beslutning 2008/630/EF bør derfor ændres i overensstemmelse hermed.
(7)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
I beslutning 2008/630/EF foretages følgende ændringer:
1)
Artikel 3 udgår.
2)
Artikel 4 affattes således:
»Artikel 4
Den kompetente myndighed i den berørte medlemsstat foretager officiel tilbageholdelse af de sendinger, hvorfra der er udtaget officielle prøver i henhold til artikel 2, stk. 3, indtil den analytiske test er afsluttet.
Disse sendinger må kun markedsføres, hvis resultaterne af den analytiske test bekræfter, at sendingerne opfylder kravene i artikel 23 i forordning (EF) nr. 470/2009.«
3)
Artikel 4a og 4b udgår.
Artikel 2
Denne afgørelse er rettet til medlemsstaterne.
Udfærdiget i Bruxelles, den 15. november 2011.

Labels: 0
3
18
6